(418)

Yhteenvedon tulokset taulukossa 23 perustuvat seuraaviin seikkoihin: a) Wizz Airin matkustajaliikenteen ennusteet on laskettu Wizz Airin vuoden 2009 matkustajaliikenteen kehityksen perusteella Eurocontrolin (2008) Euroopan ilmaliikenteen odotetusta kasvusta tekemän arvion (104) mukaan. b) Wizz Airin kääntömääräennusteet on laskettu sillä perusteella, että Wizz Air käytti Airbus 320-200 -lentokonetta, jonka suurin lentoonlähtöpaino on 72 tonnia, istuinpaikkakapasiteetti 180 ja täyttöaste 82 prosenttia. Nämä oletukset perustuvat Romanian toimittaman vuoden 2008 sopimuksien kannattavuutta koskevan ennakkoanalyysin oletuksiin. c) Ilmailuun liittyviä tuloja koskevat ennusteet perustuvat vuoden 2010 sopimuksissa vahvistettuihin lähtevää matkustajaa ja kääntöä kohti perittäviin maksuihin ja myönnettäviin alennuksiin. Analyysi ei sisällä turvamaksua, sillä Oxera katsoi, että se ei kuulu markkinataloustoimijaperiaatteen arvioinnin piiriin, koska näillä maksuilla rahoitetaan toimintaa, joka kuuluu julkista valtaa käyttävän valtion vastuulle (vuoden 2014 ilmailusuuntaviivojen 35 kohta). d) Samoin kuin vuoden 2008 sopimuksen tapauksessa, muuhun kuin ilmailuun liittyvien tulojen ennuste on johdettu arvioista, jotka koskevat lähtevää matkustajaa kohti laskettuja muuhun kuin ilmailuun liittyviä tuloja. Ne perustuvat Romanian toimittamaan ennakkoanalyysiin, jota korjattiin odotetun inflaation verran ja sovellettiin liikenne-ennusteisiin, kuten edellä johdanto-osan a kohdassa on esitetty. e) Kuten edellä on selitetty, lentoaseman pitäjä katsoo toiminnan lisäkustannusten (henkilöstöpalvelut, energia ja materiaalit) osalta, että noin 20 prosenttia toimintakustannuksista voidaan katsoa lisäkustannuksiksi eli ne vaihtelevat matkustajamäärän mukaan. Oxeran raportissa arvioidaan lisätoimintakustannukset vuosien 2007–2009 toteutumatietojen perusteella korjattuna odotetulla inflaatiolla ja olettaen, että 20 prosenttia kustannuksista on lisäkustannuksia. Turvatoimikustannuksia ei oteta huomioon. f) Oxeran raportin arviot eivät sisällä lentoaseman pitäjän aiheuttamia lisämarkkinointikustannuksia, koska markkinointisopimus päättyi 10. helmikuuta 2010. g) Kuten edellä on kerrottu vuoden 2008 sopimuksista, Oxeran raportissa otetaan lisäinvestointikustannusten osalta huomioon lentoaseman pitäjän toimittamat tiedot lentoaseman pitäjän tekemistä investoinneista, jotka rahoitettiin sekä valtion rahoituksella että omilla varoilla vuosina 2007–2011. Oxeran raportissa oletetaan, ettei Wizz Airin toiminnan vuoksi odotettu tarvittavan lisäinvestointeja. Lentoaseman pitäjän terminaalien rakentamiseen ja turvalaitteisiin saamaa valtion rahoitusta ei otettu huomioon, koska sen ei katsottu johtuvan Wizz Airin läsnäolosta Timișoaran kansainvälisellä lentoasemalla. Lentoaseman pitäjän omista varoista rahoitettujen muiden investointien poistojen kohdennuksen perusteena käytettiin Wizz Airin liikenteen oletettua osuutta lentoaseman kapasiteetista. Lentoaseman kapasiteetin oletettiin olevan kolme miljoonaa matkustajaa vuodessa sopimusten voimassaoloaikana. Tämä oletus perustuu vuoden 2008 yhteisymmärryspöytäkirjaan, jonka mukaan lentoaseman kapasiteetin odotetaan olevan kolme miljoonaa matkustajaa vuodessa vuoteen 2011 mennessä. Poistokustannuksia laskettaessa tehtiin tasapoisto. h) Arvioidut tuotot on diskontattu käyttäen komission viitekorkoja sekä 100 peruspisteen marginaalia, jonka tuloksena saadaan 8,82 prosentin diskonttokorko.